SA yala toka na i talanoa nei Cama Gu e na nona sa mai veiciriyaki voli e wasawasa e na kedrau tadrua o Ogea kei Vatoa e na siga Moniti ka taudonuya na draki rugurugua e na kaukauwa ni cagi ka salavata na ua kei na batabata.
E vakamuria voli na kui ni waitui me yacova na yakavi ni Moniti oqori. Oqo tale na kena i kuri.
A veiciriyaki voli ga o Gu kei na dramu 44 na qaloni ka tawa vinaka no e na siga Moniti ga e ratou a luvu kina me yacova sara na yakavi e na nona laki sotavi ira tale e so ka ra ciri talega.
Eso era sa mate no, so era se bula tiko ka so era sa qalo voli e na loma ni wasawasa ka veitubutuburi no ki macawa na kena ua ka kauta mai na cagilaba o Lottie, e kaya.
Kaya o koya ni sa mani laki tomani iratou e dua na i lawalawa ka ratou lewe ciwa na qalo bula voli me yacova na bogi.
Rau sa qai veivuketaka tiko na nona dramu kei na dua na marama ka wekana mai Ono-i-Lau ka yacana o Beti.
Ni qai yacova yani na siga Tusiti e sa cabe na matanisiga ka makare vinaka na vunilagi ka maravu no na wasawasa.
Oti au a mani kerei koya meu sa biuta na dramu 44 na qaloni ka me keirau sa qalo vata e na nona taga niu ka ciri voli no kina, e kaya o Gu.
Na taga niu ko ya e se sega ni sua ka se kulikuli vinaka tu ga kei na kulina. Sa mani vakadonuya ka keirau sa mani qalo voli vata no e na siga Tusiti oqori.
E na yakavi ni siga Tusiti oqori keirau sa laurai. Au sa raica e dua na i vakatakilakila ni keirau sa laurai. Oqori e na kena sa vanataki cake na dakai ka vaka mai na dua na waqa, e kaya.
Kaya o Gu ni a tarogi koya na marama tavalena oqo o Beti, ka sa mani tukuna ki vua ni rau sa laurai mai na dua na waqa ka veivakasaqarai voli mai me baleti ira na luvu.
Kuria ka kaya ni vakanuinui tu oqori ni rau na vueti e na siga oqori e vaka na vakanuinui k ina bilo cicila me yacova ni sa laki ubia mai na vunilagi na i tutuvi loaloa ni bogi.
Sa veiciriyaki na vakanananu se rau sa guilecavi beka se e a baleta tale beka e so tale ka ra sa laurai?
Ia, e rau sa biuta ga e liga ni Kalou na nona nodrau vakanananu kei na vakabauta ni sa sega tale ni dua na i nuinui, ia, na Kalou duadua ga.
Keirau voli oqori me yacova na lomaloma ni bogi levu me yacova na mataka lailai ka keirau se raica tikoga na waqa.
E kaya o koya ni rau raica na waqa ni vakasasaqara voli ga voleka ki vanua e na kedrau maliwa o Ogea kei Fulaga.
Namaka na kena i kuri ka tarava.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn